Paterna proposa una declaració institucional de suport a la construcció del nou hospital Arnau de Vilanova a la ciutat
25/08/2023

# Paterna proposa una declaració institucional de suport a la construcció del nou hospital Arnau de Vilanova a la ciutat

[![Paterna proposa una declaració institucional de suport a la construcció del nou hospital Arnau de Vilanova a la ciutat](/images/noticias/2023/8/8995/8995_lg.jpg)](/images/noticias/2023/8/8995/8995_lg.jpg)

25.08.2023

El Ple Extraordinari en el qual es votarà la moció en defensa de la construcció a Paterna del nou Hospital Arnau de Vilanova se celebrarà demà divendres, 25 d'agost a les 13 hores.

L'Ajuntament de Paterna celebra demà un Ple Extraordinari per a reivindicar que el nou Hospital Arnau de Vilanova es construïsca a Paterna, tal com va deixar projectat l'anterior govern de la Generalitat Valenciana.

Per a això, i a proposta del grup municipal socialista, la corporació municipal votarà en la sessió plenària que se celebrarà a les 13 hores una moció en forma de declaració institucional per a manifestar el seu suport al fet que el nou complex sanitari se situe a Paterna i es permeta que els pacients valencians assignats a aquest hospital tinguen una atenció sanitària pública de qualitat.

El portaveu socialista, David Fortea ha destacat que _“és moment de deixar-nos de partidismes i sectarismes i mirar sense fissures per Paterna i per tots els habitants del departament de salut Arnau de Vilanova-Lliria”_ al mateix temps que ha subratllat que _“la salut i la millora de l'atenció sanitària dels nostres veïns i veïnes estan per damunt de tot”._

El document presentat recull que el nou Hospital, declarat obra d'interés general i públic pel ple del Consell de la Generalitat el passat 14 d'abril, suposarà una millora substancial per als usuaris/as del mateix ja que augmenta tant el nombre de llits d'hospitalització, que passa de 284 a 420 llits, com de serveis, incorporant maternitat, diàlisi i pediatria.

Així mateix, el document posa l'accent en la importància dels terrenys fins a 50.000m2 on s'emplaçarà l'hospital, ja que a part de que han sigut cedits gratuïtament per l'Ajuntament de Paterna al Consell i no costaran cap euro als ciutadans, estan estratègicament situats per a facilitar l'accés i la connexió de tots els usuaris del complex sanitari.